  Виталий Пронин Берло вакытэ трос ӝожтӥськонъёс луизы, уждун уг тыро шуыса. Пӧям муртъёс вазиськыло правоосты утёнъя «Справедливая Россия» центре но.Ижысь Раиль Мифтахутдинов «Городская УК» управляющей компаниын 2015-тӥ арысен слесарь-сантехник луыса ужаз.- Интернетысь ялонзэс адӟыса, соос доры интыяськыны малпай. Уждунэз 21 сюрс манет гожтэмын вал, - вера Р. Мифтахутдинов. - Нырысь сомында ик тыризы, но бӧрысь «минималка» гинэ сётъяны ӧдъязы - 7 сюрс 500 манет, сое но ӝегатъязы. Озьыен, компания толэзьлы быдэ 13 сюрс манетлы пӧялляз. Сантехникъёс, дворникъёс - участокысьтымы 70 ужасьёс - тыршыса поттэм уксёзэс али но басьтыны уг быгато.Туэ апрель толэзе Р. Мифтахутдинов ужысьтыз кошкиз, но уждунзэ али но ӧз басьты на. Отпускнойёс но солы ӧз тыре. Паймеменыз воргорон Удмуртиысь Ужъя кун инспекцие вазиськиз. Отын веразы: кылдэм югдур капчи ӧвӧл, угось гожтэм огкылзыя вань ужасьёс «минималка» гинэ басьто, уждунзылэн мукет люкетэз конвертэн тыриське.Со сяна, «Городская УК»-лэн азьвыл кивалтӥсьёсыз туннэ нуналлы пытсамын. Компанилэн кивалтӥсез Рауф Кутдузов взятка понна 2016-тӥ арын ӝегатэмын вал. Кивалтон уж кылиз пиез - Удмуртиысь Кун Кенешлэн депутатэз Наиль Кутдузов - вылэ. Но бӧрысь тазэ но ӝегатӥзы адямиослэсь ЖКХ понна тырем уксёзэс тус-тас каремез понна. Али компаниен кивалтэ М. Кожевников.«Справедливая Россия» центрысь ужасьёс юрттӥзы Р. Мифтахутдиновлы ёрос Прокуратурае вазиськон гожтыны. Ӵектӥзы судэ иск сётыны.Центрын ужась Евгений Щеткин таӵе югдуре шедемъёсты индылэ:- Уждундэс ӝегато ке, ӵектӥськом уж сётӥсьтылы заявление гожтыны, уждундэс курыса но рос-прос валэктыса, кӧня солэн тӥледлы тыронэз люкаськемын. 15 нуналлэсь кемагес уксё уг тыро ке, ужамысь дугдыны луэ. Вазиське Ужъя инспекцие ӝожтӥськонэн, нош Прокуратурае - эскерон ортчытыны курыса заявлениен. Мукетыз амал - судэ искен вазиськыны.Алёна Михайлова   